嗚呼行爲閩寇屢動州郡無兵而作
作者：呂南公
朝代：宋

paragraphs: 君不見熙寧宰相經綸苦，不肯養兵累神武。
多時州郡罷招軍，欲責耕民爲戰伍。
詔書一日下九天，守令宣布周鄉田。
十家嗟吁百家和，父子握手悲殘年。
干戈不與鋤耰雜，此道幾迴輪歷甲。
未能井牧似三王，何用匆匆謀混合。
輿情有幸聞旒扆，斂鼓收旗防怨謗。
爾來下國稍自安，其奈兵防已頹毀。
大城有兵不千百，小城更少幾許力。
一夫竊發數縣驚，坐恐饑癯皆盜賊。
承平久矣稱繁富，儒生枉被高談誤。
同聲敷奏盡哀矜，引手施行皆耗蠹。
居不得寧輯，財安能充裕。
嗚呼，爭得略如開元姚宋之民人，萬里東南開夜戶。